Document ID: /roh_data/filtered/fineweb-2-filterrobots_roh.jsonl.gz/36629

Grosser Rat
Cussegl grond
Gran Consiglio
La pandemia dal coronavirus ha tutgà l'economia grischuna sin il viv. Grazia ad emprimas intervenziuns da la Confederaziun e dal chantun (lavur reducida, credits COVID, fond per cas da direzza) è vegnida impedida ina reducziun massiva u schizunt in collaps da l'economia. Tuttina èn numerusas investiziuns vegnidas spustadas u suspendidas pervia dal coronavirus, e la vista malsegira sin noss turissem d'enviern talmain essenzial è vinavant ina ristga considerabla. La fracziun da la PBD dal Cussegl grond è perquai da l'avis ch'i dovria ussa svelt e sistematicamain mesiras che sustegnan l'economia grischuna, en spezial las interpresas pitschnas e mesaunas (IPM) ed il turissem. Mesiras che dattan a l'economia dal Grischun segirezza sco en la fasa 1 da la pandemia dal coronavirus, per ch'i vegnian debloccadas investiziuns ed innovaziuns privatas.
En il center na stattan per la fracziun da la PBD explicitamain betg contribuziuns finanzialas à fonds perdu, mabain plitost mesiras per promover projects gia planisads ed il sustegn tras la creaziun da cundiziuns generalas favuraivlas per IPM, eventualmain er da durada limitada (tras la sunset legislation). Quai po il chantun per exempel far cun fixar vinavant finamiras da pajament a fitg curt termin, cun focussar las directivas da surdada resguardond il meglier pussaivel e confurm al dretg interpresas dal Grischun u cun examinar las taxas en vista al princip da la cuvrida dals custs che vala tuttavia. Il punct decisiv è quel ch'il pachet da mesiras vegn elavurà e preschentà bainbaud en moda vasta sur l'entira administraziun.
La fracziun da la PBD pretenda perquai da la Regenza:
Cuira, ils 19 da zercladur 2020
Hohl, Loi, Michael (Donat), Aebli, Bettinaglio, Buchli-Mannhart, Casty, Clalüna, Danuser, Ellemunter, Grass, Gugelmann, Hardegger, Hefti, Lamprecht, Müller (Susch), Niggli-Mathis (Grüsch), Papa, Tanner, Widmer (Favugn), Widmer-Spreiter (Cuira), Zanetti (Sent)
La pandemia dal coronavirus chaschuna grondas sfidas per l'economia grischuna. Las mesiras per franar la derasaziun dal virus sco er la malsegirezza ch'è colliada cun quai areguard l'ulteriur decurs han effects negativs sin l'export, sin la prontezza da far investiziuns e sin il clima da consum. Per l'onn 2020 quinta il Secretariat da stadi per l'economia SECO (stadi dal zercladur 2020) per la Svizra cun ina reducziun dal PIB da 6,2 % envers l'onn precedent. L'activitad economica internaziunala dastgass sa remetter mo plaunsieu.
Gia il mars e l'avrigl 2020 ha la Regenza – sco cumplettaziun da las mesiras federalas – concludì mesiras immediatas sistematicas per mitigiar las consequenzas economicas da la pandemia da COVID-19. Ultra da mesiras da sustegn finanzialas (garanzias solidaricas, differents credits posteriurs) cumpiglia il pachet da mesiras er facilitaziuns betg finanzialas per las interpresas e per la populaziun. Per exempel vegnan ils quints che entran tar l'administraziun chantunala, examinads immediatamain e pajads uschè svelt sco pussaivel. Plinavant vegn er la pussaivladad da prolungar il termin da pajament per quints dal chantun che n'èn anc betg pajads u da permetter in pajament en ratas, applitgada en moda generusa. Questas mesiras mitigeschan stretgas da liquiditad da las interpresas senza engrevgiar las finanzas chantunalas.
L'examinaziun periodica da las taxas tenor il princip da la cuvrida dals custs è ina incumbensa obligatorica da l'administraziun chantunala. Areguard las taxas ha la Regenza concludì da desister fin la fin da l'onn 2020 da tschains da retard sco er d'incassar taxas d'admoniziun per quints dal chantun, sco taglias, taxas e multas. Ultra da quai ha la Regenza concludì d'applitgar en moda culanta las modalitads da restituziun per emprests NPR u per emprests chantunals.
La Regenza è ordvart conscienta da la rolla dal chantun sco incumbensader impurtant, ed ella persequitescha attentamain quest fatg. Nua che quai è giuridicamain pussaivel e raschunaivel tira l'administraziun chantunala perquai a niz en general gia oz la libertad d'agir tenor la legislaziun da submissiun a favur da l'economia indigena. Plinavant sa stentan ils posts chantunals dapi il cumenzament da la crisa da corona da realisar las surdadas, las proceduras ed ils programs da construcziun senza retardaments ed uschia da sustegnair la mastergnanza indigena. En il sectur da l'avertura dal guaud e da las ovras da protecziun cunter privels da la natira duain vegnir sustegnidas pli intensivamain las vischnancas, per che quellas possian realisar pli svelt projects planisads.
L'ulteriur decurs da la pandemia e pia er da la conjunctura è collià cun grondas malsegirezzas. Per definir en moda cunvegnenta mesiras en il senn d'in program d'impuls a media fin a lunga vista per l'economia grischuna èsi perquai impurtant da pensar en scenaris. Resguardond ulteriuras lavurs da basa ha il Forum economic dal Grischun fatg ina valitaziun correspundenta ed identifitgà champs d'acziun pussaivels. Sa basond sin quai ha il chantun lantschà il zercladur 2020 dus projects parzials ch'èn accordads in cun l'auter e che pon vegnir chapids sco program d'impuls per l'economia grischuna.
Sin fundament da questas lavurs duain vegnir deducids fin la fin da l'onn champs d'acziun e mesiras pussaivlas.
Sa basond sin questas explicaziuns propona la Regenza al Cussegl grond da midar questa incumbensa sco suonda:
26 d'avust 2020